google/wiki40b huggingface dataset:
Vienna Capitals

Vienna Capital er et ishockeylag fra Wien, Østerrike. Laget spiller sine hjemmekamper på Albert-Schultz-Eishalle og spiller i Erste Bank Eishockey Liga. Klubben går under navnet vanligvis Caps og ble grunnlagt i 2000. Caps oppnådde sin største prestasjon i 2004/05 og 2016/17 sesongene, der de vant det østerrikske mesterskapet.
Javanesisk skrift

Javanesisk skrift (javanesisk: ꦲꦏ꧀ꦱꦫꦗꦮaksarajawa og ꦲꦤꦕꦫꦏhanacaraka) er et skriftsystem og en abugida som ble utviklet av det javanesiske folk på 1200-tallet for å skrive flere austronesiske språk som snakkes i Indonesia, primært javanesisk og en arkaisk form for javanesisk kalt Kawi. Skriftspråket brukes også til å skrive det indoariske språket sanskrit. Javanesisk skrift er i likhet med balinesisk skrift utgått fra brahmiskriften.
Bubble Bobble

Slutten

På nivå 100 venter selve sjefsmonstret. Fullfører en det siste brettet i enspillermodus, gir spillet beskjed om at man ikke nådde den sanne slutten. Spilleren blir så transportert til et tilfeldig brett mellom 50 og 80. Spiller to stykk sammen, kommer Bub og Bob sammen igjen med kjærestene sine, men dette viser seg og å være en falsk slutt. Spillerne blir ikke transportert til et tidligere nivå, men får isteden beskjed om å skrive 8 tegn ned på et papirark. Tegnene er en kode som kan skrives inn ved tittelmenyen. Det får spillet inn i en vanskeligere supermodus, hvor alle monstrene er byttet om. Å slå spillet i denne modusen, er eneste måten å nå den sanne slutten.
Fairytales (Radka Toneff-album)

Fairytales er et musikkalbum med Radka Toneff (sang) og Steve Dobrogosz (flygel). Det ble innspilt i Bergen Digital Studio, Grieghallen, 15. til 17. februar 1982 og utgitt senere samme år. Produsent var Arild Andersen. Unntaket er sangen My Funny Valentine, som ble innspilt i NRK 26. november 1979 med Erling Wicklund som produsent.
De fleste låtene er tolkninger av sanger andre har skrevet, men med tre unntak. Steve Dobrogosz er komponisten bak «Mystery Man» og «I Read My Sentence» med tekst av henholdsvis Fran Landesman og Emily Dickinson, mens Radka Toneff skrev melodien til «Wasted», også den med tekst av Fran Landesman. 
Fairytales ble den siste plata Radka Toneff spilte inn. Den utkom samme år som hun døde. Den er Norges mestselgende jazzplate noensinne. I 2011 ble Fairytales også kåret til beste norske plateutgivelse, uansett genre, i en avstemning blant norske musikere.
The Island

Handling

Satt til år 2019, omhandler filmen kampen som Ewan McGregors rollefigur kjemper for å passe inn i den meget strukturerte verden han lever i, og den actionfylte serien med hendelser som utfolder seg når han setter spørsmålstegn ved hvor realistisk verden han lever i egentlig er.
Gul Liste

Valg

Gul Liste ble ved valget til Studentparlamentet ved Universitetet i Bergen første gang, i 2018, representert med en representant og 4,8% av stemmene. I valget til Studentparlamentet i mars 2019 fekk Gul Liste 5,1% av stemmene og beholdt sitt mandat i parlamentet. Edel-Marie Haukland var den første som ble valgt inn i parlamentet for Gul Liste, men måtte trekke seg da hun avslutet sin utdanning på Universitetet i Bergen. Morten Stene tok over og har siden mai 2018 representert Gul Liste i Studentparlamentet ved Universitetet i Bergen.
Haixun-klassen

Haixun-klassen (Type 718-Cutter) er en kinesisk fartøysklasse som består av kun ett skip, benyttet av den kinesiske kystvakten. Skipet, 1001 Haijing, ble sjøsatt i 2006 og utøver sine oppdrag med base i Shanghai. Det er (2014) kystvaktens mest moderne fartøy.
Joseph Renville

Lac qui Parle

I 1805 deltok han i en ekspedisjon for å utforske områdene sør og vest for områdene som kom inn under Louisiana-kjøpet. Han deltok også i en ekspedisjon til Red River of the North i 1823.
I 1827 slo Renville seg ned i Lac qui Parle, Minnesota, hvor han bygde seg en forskansing, skaffet seg en gruppe krigere og jobbet som pelshandler. I 1835 kom Thomas Smith Williamson til Lac qui Parle som den første av flere misjonærer. En annen, Stephen Return Riggs kom i 1837. To brødre Gideon Hollister Pond og Samuel William Pond var i hovedsak ansvarlige for å skape dakotalfabetet.
Renville og misjonærene oversatte Bibelen til dakota basert på Renvilles franske bibel, publisert i Genève i 1588. Arbeidet foregikk med at en setning ble lest på fransk, før Renville oversatte den til dakota og de andre skrev det ned. I 1836 ansatte Renville sekretæren Eugene Gauss som hjalp til med oversettelsen. Eugene Gauss var sønnen til den tyske matematikeren og fysikeren Carl Friedrich Gauss.

Folketoner

Tre av melodiene i Dakota Odowan blir oppgitt å være folketoner fra dakotafolket. Dette gjelder LACQUIPARLE (nummer 141), LA FRAMBOISE (nummer 142) og RENVILLE (nummer 145). Den første av disse er tatt med i mange moderne salmebøker, blant andre Norsk salmebok 2013, og er kanskje verdens mest kjente melodi fra den nordamerikanske urbefolkningen. Moderne forskning heller til at melodiene ble skrevet av Renville selv.
NATOs flagg

NATOs flagg har ett marinblått felt (farge Pantone 280) med ett hvitt kompassroseemblem, ut fra dette stråler det fira hvite strek. Det ble godkjent av Nordatlantiske rådet den 14 Oktober 1953.
Regnestav

En regnestav er en mekanisk innretning for numeriske beregninger som var utbredt før lommekalkulatoren ble alminnelig.
En regnestav er et linjallignende verktøy med en midtdel som kan skyves sidelengs, mens den øvre og nedre delen står fast. Alle tre delene har en logaritmisk skala som gjør at man ved å flytte midtdelen kan muliplisere og dividere tall. Regnestavens prinsipp er basert på at summen av logaritmene av to tall er lik logaritmen til produktet av tallet. På mange regnestaver fins det også andre skalaer slik som for beregning av trigonometriske funksjoner.
Langs mellomrommet mellom øvre faste del og midtdelen er det logaritmisk skala fra 1 til 100 (eller fra 1 til 1 to ganger). Langs det nedre mellomrommet er det skala som går fra 1 til 10. Ved å finne et tall på den øvre skalaen og se tilsvarende plass på nedre skala fremkommer kvadratroten til det første tallet. 
Det er på de fleste regnestaver avmerket π / (3,14 -osv). 
Beregningene har en begrenset nøyaktighet som avhenger av stavens lengde og den tekniske utførelsen, men de er vanligvis brukelige for en rekke fysiske og ingeniørtekniske formål. Det vil være vanskelig å regne med mer enn 3-4 siffer i et tall. Brukeren får sifrene i resultatet ved å avlese regnestaven, men må selv sette komma eller bestemme antall nuller etter tallene.
På regnestaven ovenfor er nedre skala 1 overfor øvre skala 5, og nedre skala 2 overfor øvre 1. Ved å avlese disse ser vi at    5 x 2 = 10.   Logaritmen til 5 (representerer avstanden fra 1 til 5 til venstre på øvre skala) pluss logaritmen til 2 (som representerer avstanden på nedre skala fra 1 til 2) bringer oss til 1 på den øvre skalaen (som representerer 10). 
På samme måte kan vi se at 5 x 1,4 = 7  og  5 x 1,6 = 8 med samme innstilling av regnestaven. 
Den engelske matematikern William Oughtred anses som regnestavens oppfinner. I 1622 kombinerte han to skalaer med John Napiers logaritmer slik at man direkte kunne utføre multiplikasjon og divisjon.
For flyging benyttes en rund regnestav som betegnes flight computer som går fra 1 til 10 på en runde og har skalaer for tid (6 til 60 på en runde, og fra 60 min/1 time til 10 timer). Det er også merker for omregningsfaktorer meter/fot, liter/gallon/pint etc.
Lopper

Liv og utvikling

Lopper er vingeløse, har kraftige hoppebein, kroppen er flattrykt fra sidene. 
Larvene lever i vertsdyrets bol, i reir, i gulvsprekker og lignende. Dermed finnes lopper bare på vertsdyr som har bol eller reir de kommer tilbake til daglig. Av pattedyr er gnagere og rovdyr verter for mange loppearter, mens ingen lopper lever på hovdyr, og mennesket er den eneste primat-arten som har lopper.
Lopper har fullstendig forvandling og må gjennom et puppestadium før de blir voksne og kjønnsmodne (imago).    
Lopper som lever på hunder og katter kan trives på mennesker.  Fuglereir (gamle) har ofte lopper og bør håndteres med forsiktighet.  
Menneskeloppe Pulex irritans, er ikke funnet i Norge i nyere tid.

Norske arter

I Norge er det funnet 55 arter.
Ludvig III av Frankrike

Ludvig III (født cirka 865, død 5. august 882 i Saint-Denis ved Paris) var konge av Frankerriket 879–882. Ved farens død ble riket delt mellom Ludvig og broren Karloman II. Han etterlot seg ingen barn.

Bakgrunn

Ludvig III var sønn av kong Ludvig stammeren og Ansgard av Burgund; gjennom sin mor Ansgard var han i slekt med greven av Burgund. Et nøyakrtig fødselstidspunkt er ikke historisk sikret, men det må ha vært en gang mellom desember 862 og 865, ettersom foreldrene giftet seg i mars 862 og de gikk enda en sønn etter ham før faren forstøtte moren i 866.

Konge

En adelsgruppe rundt Hugo abbeden og Gauzlin muliggjorde etter farens død (10. april 879) Ludvigs etterfølgelse i Vestfrankerriket. I september 879 ble han viet sv erkebiskop av Sens og dermed ble han kongen av vestfrankerne (om lag det nåværende Frankrike).
I 879 gav Karl den skalledes barnebarn, skriftlig fiksert i 880 i Ribemonttraktaten, den vestre del av Lotharingia til den østfrankiske konge Ludvig III; dermed tilhørte Lotharingia fra nå av (med et avbrekk fra 911 til 925) i sin helhet til Øastfrankerriket og dannet deretter hertugdømmet Lothringen.
I mars 880 fulgte så i Amiens en intern riksdeling mellom Ludvig og hans bror Karloman. Ludvig fikk Francia og Neustria, Karloman den sørlige del.
Under hele karolingertiden var det angrep fra vikinger, og også Ludvig III klarte bare for kortere tid å avverge disse angrepene, ved slaget ved Saucourt (3. august 881). Det er denne seieren som den gammeldøytiske sangen Ludwigslied handler om.
Ludvig III studerte den 5. august 882 – uten noen gang å ha giftet seg og uten barn – i Saint-Denis ved Paris. Han ble begravet i  katedralen i Saint-Denis.
Molde videregående skole

Molde videregående skole er en allmennfaglig skole med avdelinger for musikk, formgivning, realfag, samfunnsfag, media og språk. Til daglig kalles den «Molde» eller «Gymnaset».
Hvert år arrangerer et utvalg av elevmassen et teaterstykke og en russerevy, mens alle elever ved studieretningen for musikk, dans og drama – som drives i samarbeid med Molde kulturskole – hvert tredje år setter opp en musikal.

Historie

Skolen ble etablert som middelskole i 1832. I «Brinchmann-tiden», 1849–93, satte adjunkt og etter hvert rektor Alexander Brinchmann preg på skolen med sine allsidige interesser. Det ble gjennomført «militære» øvelser på Årø og store kulturarrangementer i skolens regi, men elever fra hans tid fortalte også om harde avstraffelsesmetoder. Institusjonens kanskje mest kjente elev, Bjørnstjerne Bjørnson, kalte middelskolen «en liden, meget pyntelig skole / på hvilken både kirke og stat kunde stole». Da han 17 år gammel forlot byen, var det med ordene «Nu farvel! fordømte Skole / Nu farvel! mit Fængselshul», som han senere formulerte det, i sinnet. I 1863 fikk den status som «lærd skole», hvor elevene kunne avlegge examen artium.
Fra 1880-årene er det kjent at skolen hadde et gymnasiastsamfunn med egen elevavis, hvor blant andre Johan Scharffenberg skrev. I 1970-årene het avisen Andrimner.

Skolebygg

I Bjørnsons skoletid i 1840-årene lå skolebygget ved elvemunningen. Siden 1925 har skolen vært lokalisert like nordvest for Øvre bru, vis-à-vis den tidligere folkeskolen (som nå er borte). I tillegg til hovedbygningen i empirestil, som fremdeles er i bruk, har flere bygg kommet til etter hvert. I 2005 begynte arbeid på en større utvidelse av byggmassen, som var ferdigstilt i desember 2006.
Tabaristan

Tabaristan er en gammel region i Iran som nå tilsvarer provinsene Mazandaran og Golestan. Den strakk seg langsetter sørøst- og sørkysten til Kaspihavet og dekket et område på rundt 500 x 70 km. Geografisk sammenfaller det omtrent med det eldre Hyrkania.
På grunn av sin beliggenhet, hinsides ugjennomtrengelige fjell som skilte området fra det øvrige Iran, kunne Tabaristans herskerdynasti utvikle en stor grad av selvstyre. Dette gjaldt ikke minst ziyaridene (sijaridene), som hersket fra 928 til 1090 e.Kr.
Området tilhørte i lang tid mederne, et folk som var nært beslektet med perserne. De tilhørte, gjennom et vennskapsforbund med kong Kyros II og akamenidenes verdensrike som Kyros etablerte i år 570 f.Kr.
Tabaristan delte i stor grad skjebne med naboprovinsen Gilan i vest. I perioden 1723–1736 lå begge under Russland. I 1921 omfattet Den iranske sovjetrepublikk både Gilan og Tabaristan.
L'Année sociologique

L'Année sociologique er et fransk human- og samfunnsvitenskaplig tidsskrift grunnlagt av Émile Durkheim i 1898.
Tidsskriftet var et talerør for den såkalte franske sosiologiske skolen fram til 1913, da Durkheim gikk av som utgiver og L'Année sociologique deretter ble lagt ned. Durkheims medarbeider, Marcel Mauss, lot i årene 1925–27 utgi en ny serie av tidsskriftet.
Skihopping i Latvia

Latvia har hatt et mindre antall skihoppere og kombinertløpere, men ingen på høyt nivå. Landet har hatt én kombinertløper med i OL. Edgars Gruzītis deltok i OL i Garmisch-Partenkirchen i 1936, der han ble nummer 42 av 46 deltakere i kombinert og også var på det latviske laget i stafett i langrenn. Aleksandrs Celms ble latvisk mester i skihopping i 1941 og 1945.
Det fantes flere mindre hoppbakker i Latvia, den største i Sigulda, med størrelse ca. K50, der Tālis Pāvuliņš gjorde det lengste skihoppet som er gjort i Latvia, med 67 eller 67,5 meter. Han satte også latvisk lengderekord med 102 meter i Bakuriani i Georgia i 1972. På 1970-tallet døde den latviske hoppsporten ut, men i 2006 begynte ny aktivitet i landet. I 2007 ble det bygd et lite nybegynneranlegg med bakker på K10 og K5 i Ogrē, og i Sigulda startet byggingen av et større anlegg som skal ha bakker på opptil K70. Tre småbakker i dette anlegget med størrelse K18, K10 og K5 åpnet i 2009.
Noen få latviske barn og juniorer har deltatt i internasjonale renn de siste årene, dog ikke renn organisert av FIS (verdenscup, kontinentalcup, junior-VM eller lignende). I 2008 hadde Latvia for første gang en deltaker i veteran-VM i skihopping og kombinert. Latviske Kristaps Nežborts var med i junior-VM i Liberec i 2013, der han ble sist av deltakerne med godkjente hopp. Han var også med i senior-VM i Val di Fiemme i 2013, og ble der sist i kvalifiseringen i normalbakken.
Under trening i storbakken i Liberec i august 2012 tangerte Kristaps Nežborts den latviske lengderekorden på 102 meter.
Toothing

Toothing (eng.) var opprinnelig en mediebløff om bruk av blåtann på mobiltelefoner eller PDAer til å elektronisk signalisere overfor andre at man er tilgjengelig for seksuelt samkvem, ofte offentlig og med ukjente mennesker. Konseptet toothing ble iscenesatt som en avart av det virkelige fenomenet dogging, der tilfeldig sex på offentlig sted med fremmede er hovedkonseptet, men altså ikke ved hjelp av blåtannteknologien som kommunikasjonsmiddel.
Funksjonen man angivelig nyttiggjorde seg av er muligheten til å søke etter andre mobile enheter i nærheten som har blåtann (rekkevidden er rundt 10 meter), for eksempel mobiltelefoner eller lommedatamaskiner. Dersom man ønsker å gjøre apparatet tilgjengelig for søk, må man navngi enheten. Det er dette navnet eller referansen som blir brukt til å signalisere at man er tilgjengelig for toothing. Man kan dermed søke etter apparater med blåtann og således finne ut om det er andre med interesse for toothing i nærheten (eksempel: «toothing?»). Videre kan modifisering av navnet på samme måte fungere som en kommunikasjonsmedium for nærmere avtale, omtrent som ved SMS over mobilnettet. Den tekniske funksjonen er fortsatt reell, det som derimot ble avslørt som usant var bruken av teknologien i forbindelse med seksuelle aktiviteter.

Den store bløffen

Det kan se ut som toothing begynte i mars 2004 i form av et falskt forum opprettet av Ste Curran, sjefredaktør for spillmagasinet Edge og eks-journalist Simon Byron. Etter de første medieoppslagene kom det frem påstander om at fenomenet toothing aldri hadde eksistert. Etter en kritisk artikkel på Slashdot innrømmet grunnleggerne av forumet 4. april 2005 at hele saken var oppdiktet. Kameratgjengen hadde overtalt sine venner til å delta i fiktive fora på nettet og således skapt et inntrykk av at toothing virkelig foregikk.

Toothing likevel

Selv om idéen om toothing ble opprettet som en bløff koblet den sammen de svært reelle konseptene trådløse nettverksforbindelser over korte avstander og ønsket om seksuelle partnere. Nyere informasjon fra mer troverdige kilder viser imidlertid at fenomenet virkelig eksisterer, men grunnet Blåtanns innskrenkede funksjonalitet og brukervennlighet er det ikke uventet at toothing først og fremst forekommer i ekstreme datingsituasjoner.

Populærkulturelle referanser

I en episode av CSI: Miami refereres det til toothing når en av personene mister sitt politiskilt i forbindelse med en toothing-kontakt.
Dansk mesterskap i troppsgymnastikk for ynglinge 2012

Dansk mesterskap i troppsgymnastikk for ynglinge 2012 i TeamGym ble arrangert 26. mai 2012, i Aarhus i Danmark. 
I Danmark er juniorklassen for aldersgruppen 13-15 år, mens ynglingeklassen er 15-18 år. Fra 2014 slås disse to klassene sammen til én juniorklasse, slik som i Norge. 
Konkurranseformen TeamGym betyr at man konkurrerer sammenlagt i frittstående, tumbling og trampett.
Along Came Jones (sang)

«Along Came Jones» er en komisk amerikansk sang, skrevet av Jerry Leiber og Mike Stoller. Den ble innspilt av The Coasters på singlen Atco 6141 26. mars 1959 og utgitt i mai samme år. Produsenter var Jerry Leiber og Mike Stoller. Flere andre grupper og soloartister har spilt inn coverversjoner av den.

Innhold

Fortalt fra perspektivet til en person som bestemmer seg for å se på TV, beretter «Along Came Jones» om samspillet mellom en arketypisk revolverskurk, «Salty-Sam», og en kvinnelig rancheier, «Sweet Sue», på et ikke-navngitt TV-program.
TV-programmet inneholder flere jomfru i nød-situasjoner, hvor Sam bortfører Sue og bringer henne i fare i den hensikt å tvinge henne til å gi ham retten til ranchen hennes eller bli stilt overfor en grusom død.
I det første verset er TV-seeren vitne til hvordan Sam forsøker å drepe Sue ved å kutte henne i to i et forlatt sagbruk.
I det andre verset ordner TV-seeren seg en matbit under en reklamepause. Når han kommer tilbake ser han at Sam forsøker å sprenge Sue i luften i en forlatt gruve.
I det tredje verset, åpenbart trett av programmet, skifter TV-seeren kanaler, kun for å finne en annen episode av det samme programmet, hvor Sam forsøker å putte Sue i en striesekk og kaste henne foran et tog i fart.
Sue blir imidlertid reddet og Sams planer forpurres av helten – «a tall, thin, slow-walking, slow-talking, long, lean, lanky» fyr med navn Jones (Hvordan Jones klarte å beseire Sam og redde Sue blir aldri fortalt).

Coverversjoner

Den franske sangeren Henri Salvador laget en coverinnspilling på fransk, men med annen tekst og om en annen barne-TV-helt: «Zorro est arrivé» i 1964.
En annen coverinnspilling ble gjort av The Righteous Brothers i Los Angeles 22. november 1966 med Bill Baker som arrangør og dirigent. Den ble utgitt både på singlen Verve 10479 og på LP-platen Sayin' Somethin' (Verve V/V6–50010). Den er notabel for «And then?»-vokalisten som mister tålmodigheten i siste verset.
En coverversjon ble spilt inn av novelty-popsangeren Ray Stevens i 1969.
Det henvises til «Along Came Jones» i sangen «Million Dollar Bash» av Bob Dylan.

Svensk versjon

Psevdonymet Ben Hur har skrevet en svensk tekst. Den svenske tittelen er «Just då red Cartwrights gäng förbi».

Norsk versjon

Lasse Hovd skrev en norsk tekst. På norsk bærer den tittelen «Og så kom Helgenen frem». The Key Brothers & The Quivers har spilt inn sangen. Den ble utgitt på singelen Troll TR 159 i 1965.
La Sgambeda 2015

La Sgambeda 2015 var den 24. utgaven av langrennsløpet La Sgambeda i Italia. Rennet ble arrangert 6. desember 2015.
La Sgambeda består av flere distanser og stilarter, og 24 km klassisk var det første rennet i Ski Classics 2015/16.
Provinciale Brass Band Groningen

Provinciale Brass Band Groningen er et brassband med base i Groningen, Nederland.
Brassbandet ble stiftet 19. januar 1990. Korpset har vunnet en rekke brassbandkonkurranser; deriblant det nasjonale nederlandske mesterskapet. Brassbandet har representert Nederland noen ganger i europamesterskapet for brassband.
Posisjon (musikkinstrument)

Posisjon på et strengeinstrument er en betegnelse for håndas plassering på gripbrettet. 
I noteskrift markeres håndposisjonen vanligvis med romertall. Siden griphånda ikke er i bruk når strengene slås an med åpne strenger («0. posisjon»), blir første posisjon markert med romertall I. Romertallene viser bare håndas posisjon og sier ingenting om plasseringen av griphåndas fingre.
Trombonister kan endre trombonens toneomfang ved å forkorte og forlenge tonerørlengden i seks kromatiske trinn. Også posisjonene noteres med romertall: helt inntrukket er sleiden i posisjon I og helt utskjøvet i posisjon VII.
Nguyễn Công Phượng

Landslaget

Nguyễn Công Phượng spilte 16 landskamper for Vietnams herrelandslag.
Belgisk mesterskap i friidrett 1896

Belgisk mesterskap i friidrett 1896 ble arrangert i Brussel. Dette var det åttende belgiske mesterskapet i friidrett som ble arrangert, og fire øvelser stod på programmet. Mesterskapet var kun for menn.
Lucila Engels-Boskaljon

Liv og virke

Engels-Boskaljon begynte å male under andre verdenskrig. Hun arbeidet med oljemaleri, men laget også mosaikker og veggmalerier. Hun deltok på kunstbiennalene i São Paulo i 1961 og 1967. Engels-Boskaljon stilte ut arbeider utenlands i Amsterdam i Nederland (1948, 1957 og 1983), Caracas i Venezuela (1955 og 1969), Den dominikanske republikk (1963), New York i USA (1967), Nederland (vandreutstilling, 1967) og Colombia (1975). Stilen hennes beskrives som «fargerik og romantisk ekspresjonisme».
Hun var datter av Rudolf Boskaljon og barnebarn av Johannes Boskaljon. I 1939 giftet hun seg med Chris Engels.
Some Other Spring

Some Other Spring er et musikkalbum med Karin Krog og Dexter Gordon, utgitt i 1970.
Rust (videospill)

Innhold

I spillet befinner spilleren seg i en post-apokalyptisk verden, og må gjøre alt for å overleve. Man starter med en stein, bandasje og en fakkel og må utnytte disse, lage en øks, og samle ressurser til man kan opprette en base. Man må samle ressurser som skinn, mat, jern, svovel og ved, som kan samles inn ved å bruke en stein eller en øks. Man kan også konstruere avanserte våpen, og må overkomme ville dyr som bjørn og ulv. Men den største utfordringen i spillet er å overleve de andre spillerne. I spillet kan spillerne velge forskjellige servere å spille på, disse kan spillerne bytte på så ofte de vil.
Ohio Players

Ohio Players var et funk/soul-band fra Ohio er mest kjent for sangene «Fire» og «Love Rollercoaster». Bandet ble startet i 1959 og ble oppløst i 1997. Deres mest kjente album er Fire, som ble gitt ut i 1974.
Plastingia

Utseende

Middelsstore, brune smygere med oransje og hvite flekker.
Undersiden er gråbrun til brunsvart med hvite striper.

Utbredelse

Slekten er utbredt i Sørøst-Asia, fra Assam i vest til Sulawesi i øst.
Suasa lisides

Utseende

En ganske liten (vingespenn ca. 25 millimeter) stjertvinge med én lang, tynn stjert på bakvingen og to korte stjerter. Hannens overside er mørkbrun med et rødoransje felt på forvingen og et metallisk blått felt på bakvingen. Undersiden er hvit Med okerfarget ytterkant og en brun flekk ved forkanten på forvingen, to tynne, oppbrutte, brune kantstriper og en rund, svart flekk ved bakhjørnet av bakvingen.
Hunnen mangler det blå feltet på bakvingen men ligner ellers på hannen.

Utbredelse

Arten er utbredt i Sørøst-Asia, fra det nordlige India til Palawan og Borneo.